Aussie-legende kap na ElgarDean Elgar. Foto: Phill Magakoe/AFP. Die Proteas beleef tans ŉ nagmerrietoer na Australië en benewens die kolwers se onvermoë om lopies op die telbord te kry, het ŉ Aussie-krieketlegende ook nou na Dean Elgar se kapteinskap gekap. Ian Chappell – oudkaptein wat van 1964 tot 1980 vir Australië gespeel het – stem saam dat Kagiso Rabada, Anrich Nortjé en Marco Jansen met die beste boulers ter wêreld kan saamgesels. “Geen span, en dit maak nie saak hoe goed hulle boulaanval is nie, kan egter floreer wanneer die kolwers nie die mas opkom nie. Ek glo ook nie dat meer wedstryde teen sterk teenstanders ŉ kolfspan sal help wat tegnies sukkel nie,” het die 79-jarige Chappell in sy rubriek vir Cricinfo geskryf. Hy meen ook dat die boulers meer trefkrag sal hê as hulle beter bestuur word. “Benewens Anrich Nortjé kon die res van die Suid-Afrikaanse boulaanval met beter leierskap ook veel beter in Australië gevaar het.” Anrich Nortje enElgar.(Foto: Randy Brooks/AFP. Volgens Chappell het Elgar – net soos baie ander internasionale kapteins – in die gewone slaggat getrap: Hulle is nie heeltemal vertroud met kapteinskap op Australiese kolfblaaie nie. “Die boulers moet verstaan dat een goeie aflewering nie vir jou ŉ wedstryd in Australië sal wen nie. Bestendigheid is ongetwyfeld die wagwoord.” Hy het daarna vir Dennis Lillee as voorbeeld uitgesonder. “Ek het al male sonder tal gesê dat kolwers nie net vir Dennis se vaardighede moes bontstaan nie, maar ook vir sy wilskrag. Ek dink dat die Suid-Afrikaners nie altyd op ŉ soortgelyke standaard is nie.” Chappell het terselfdertyd ook kopgekrap oor waarom Nortjé nie saam met Rabada die boulwerk open nie. Nortjé is Suid-Afrika se beste speler op die toer en boul gereeld vinniger as 150 km/h. David Warner, wat 200 lopies in die tweede toets geslaan het – het ook die Protea-blits vir sy vaardighede en veggees geloof. “ŉ Span se beste kans om paaltjies te neem is aan die begin van ŉ speler se kolfbeurt. As hulle goed genoeg is, sal vinniger boulers makliker paaltjies neem en dit is belangrik dat hulle dan met ŉ nuwe bal boul. In my oë is Nortjé ŉ baie beter opsie as die veel stadiger Lungi Ngidi.” Pat Cummins het Dean Elgar in die tweede boulbeurt vir ’n nulletjie uitgehaal. Foto: Twitter. Elgar sukkel ook deesdae met sy kolfwerk. Hy het lanklaas ŉ vyftigal aangeteken (om dan nie eens van ŉ honderdtal te praat nie), maar hy is steeds die kolwer vir wie die Aussies die meeste respek het. Hy sal egter sy sokkies in die derde toets in Sydney moet optrek. Elgar se laaste paar toetsbeurte: 47 teen Engeland 12 teen Engeland 11 teen Engeland 1 teen Engeland 36 teen Engeland 3 teen Australië 2 teen Australië 26 teen Australië 0 teen Australië